amanoisuno/poetBack huggingface dataset:
題薛少府莊 李洞 
何須鑿井飲，門占古溪居。寂寞苔床臥，寒虛玉柄書。有期登白閣，又得賞紅蕖。清淺蒲根水，時看鷺啄魚。
寄太白隱者 李洞 
開闢已來雪，為山長欠春。高遮辭磧雁，寒噤入川人。棧閣交冰柱，耕樵隔日輪。此中棲息者，不識兩京塵。
秋宿青龍禪閣 李洞 
前山不可望，暮色漸沉規。日轉須彌北，蟾來渤海西。風鈴亂僧語，霜枿欠猿啼。閣外千家月，分明見裏迷。
登圭峰舊隱寄薦福棲白上人 李洞 
返照塔輪邊，殘霖滴幾懸。夜寒吟病甚，秋健講聲圓。粟穗幹燈焰，苔根濁水泉。西峰埋蘚石，秋月即師禪。
將之蜀別友人 李洞 
嘉陵雨色青，澹別酌參苓。到蜀高諸嶽，窺天合四溟。書來應隔雪，夢覺已無星。若遇多吟友，何妨勘竺經。
吊膳曹從叔郎中 李洞 
華省支殘俸，寒蔬辦祭稀。安墳對白閣，買石折朱衣。蜀客彈琴哭，江鷗入宅飛。帆吹佳句遠，不獨遍王畿。
亂後龍州送鄭郎中兼寄鄭侍禦 李洞 
待車登疊嶂，經亂集鴒原。省壞蘭終潔，台寒柏有根。縣清江入峽，樓靜雪連村。莫隱匡山社，機雲受晉恩。
段秀才溪居送從弟游涇隴 李洞 
抱疾寒溪臥，因循草木青。相留開夏蜜，辭去見秋螢。朔雪痕侵雍，邊烽焰照涇。煙沈隴山色，西望涕交零。
題劉相公光德里新構茅亭 李洞 
野色迷亭曉，龍墀待押班。帶涎移海木，兼雪寫湖山。月白吟床冷，河清直印閑。唐封三萬里，人偃翠微間。
江峽寇亂寄懷吟僧 李洞 
半錫探寒流，別師猿鶴洲。二三更後雨，四十字邊秋。立塞吟霞石，敲鼙看雪樓。扶親何處隱，驚夢入嵩丘。
賀昭國從叔員外轉本曹郎中 李洞 
苔砌塔陰濃，朝回尚叫蛩。粟征山縣欠，官轉水曹重。燈照樓中雨，書求海上峰。詩家無驟顯，一一古人蹤。
贈宋校書 李洞 
曾伴元戎獵，寒來夢北軍。閑身不計日，病鶴放歸雲。石上鋪棋勢，船中賭酒分。長言買天姥，高臥謝人群。
越公上人洛中歸寄南孟家兄弟 李洞 
洛下因歸去，關西憶二龍。笠漫河岸雪，衣著虢城鐘。睡鴨浮寒水，樵人出遠峰。何當化閭俗，護取草堂松。
龍州送裴秀才 李洞 
違拜旆旗前，松陰路半千。樓沖高雪會，驛閉亂雲眠。榜掛臨江省，名題赴宅筵。人求新蜀賦，應貴浣花箋。
題慈恩友人房 李洞 
賈生耽此寺，勝事入詩多。鶴宿星千樹，僧歸燒一坡。塔棱垂雪水，江色映茶鍋。長久堪棲息，休言憶鏡波。
寄竇禪山薛秀才 李洞 
竇嶺吟招隱，新詩滿集賢。白衫春絮暖，紅紙夏雲鮮。琴纏江絲細，棋分海石圓。因知醉公子，虛寫世人傳。
西蜀與崔先生話東洛舊游 李洞 
王屋峭難名，三刀夢四更。日升當地缺，星盡未天明。度雪雲林濕，穿松角韻清。崔家開錦浪，憶著水窗聲。
上昭國水部從叔郎中 李洞 
極南極北遊，東泛複西流。行匝中華地，魂銷四海秋。題詩在瓊府，附舶出青州。不遇一公子，彈琴吊古丘。
題玉芝趙尊師院 李洞 
曉起磬房前，真經誦百篇。漱流星入齒，照鏡石差肩。靜閉街西觀，存思海上仙。閑聽說五嶽，窮遍一根蓮。
送盧少府之任鞏洛 李洞 
從知東甸尉，銓注似恩除。帶土移嵩術，和泉送尹魚。印床寒鷺宿，壁記醉僧書。堂下諸昆在，無妨候起居。
送人歸覲河中 李洞 
青門塚前別，道路武關西。有寺雲連石，無僧葉滿溪。河長隨鳥盡，山遠與人齊。覲省波濤縣，寒窗響曙雞。
錦城秋寄懷弘播上人 李洞 
極頂雲兼凍，孤城露洗初。共辭嵩少雪，久絕貝多書。遠照雁行細，寒條狖掛虛。分泉煎月色，憶就茗林居。
圭峰溪居寄懷韋曲曹秀才 李洞 
南北飛山雪，萬片寄相思。東西曲流水，千聲瀉別離。巴猿學導引，隴鳥解吟詩。翻羨家林賞，世人那得知。
送舍弟之山南 李洞 
南山入谷遊，去徹山南州。下馬雲未盡，聽猿星正稠。印茶泉繞石，封國角吹樓。遠宦有何興，貧兄無計留。
題南鑒公山房 李洞 
竹房開處峭，迥掛半山燈。石磬敲來穴，不知何代僧。講歸雙袖雪，禪起一盂冰。唯說黃桑屐，當時著秣陵。
送知己 李洞 
郡清官舍冷，枕席濺山泉。藥氣來人外，燈光到鶴邊。夢秦書印鬥，思越畫漁船。擲笏南歸去，波濤路幾千。
送人赴職湘潭 李洞 
南征雖赴辟，其奈負高科。水合湘潭住，山分越國多。梅花雪共下，文□□相和。白髮陪官宴，紅旗影裏歌。
過野叟居 李洞 
野人居止處，竹色與山光。留客羞蔬飯，灑泉開草堂。雨餘松子落，風過朮苗香。盡日無炎暑，眠君青石床。
吊鄭賓客 李洞 
朝行喪名節，嶽色慘天風。待漏秋吟斷，焚香夜直空。骨寒依壟草，家盡逐邊鴻。一吊知音後，歸來碎嶧桐。
送從叔書記山陰隱居 李洞 
山頂絕茅居，雲泉繞枕虛。燒移僧影瘦，風展鷺行疏。卷箔清江月，敲松紫閣書。由來簪組貴，不信教猿鋤。
避暑莊嚴禪院 李洞 
定裏無煩熱，吟中達性情。入林逢客話，上塔接僧行。八水皆知味，諸翁盡得名。常論冰井近，莫便厭浮生。
寄清演 李洞 
忽聞清演病，可料苦吟身。不見近詩久，徒言華髮新。別來山已破，住處月為鄰。幾繞庭前樹，於今四十春。
遷村居二首 李洞 
移居入村宇，樹闕見城隍。雲水雖堪畫，恩私不可忘。猿涎滴鶴氅，麈尾拂僧床。棄逐隨樵牧，何由報稻粱。歌樂聽常稀，茅亭靜掩扉。槎來垂釣次，月落問安歸。遠客傳燒研，幽禽看衲衣。眼前無俗事，松雨蜀山輝。
出山睹春榜 李洞 
未老鬢毛焦，心歸向石橋。指霞辭二紀，吟雪遇三朝。連席頻登相，分廊尚祝堯。回眸舊行侶，免使負嵩樵。
賈島墓 李洞 
一第人皆得，先生豈不銷。位卑終蜀士，詩絕占唐朝。旅葬新墳小，魂歸故國遙。我來因奠灑，立石用為標。
觀水墨障子 李洞 
若非神助筆，硯水恐藏龍。研盡一寸墨，掃成千仞峰。壁根堆亂石，床罅插枯松。嶽麓穿因鼠，湘江綻為蛩。掛衣嵐氣濕，夢枕浪頭舂。只為少顏色，時人著意慵。
對棋 李洞 
小檻明高雪，幽人鬥智棋。日斜拋作劫，月午蹙成遲。倚杖湘僧算，翹松野鶴窺。側楸敲醒睡，片石夾吟詩。雨點奩中漬，燈花局上吹。秋濤寒竹寺，此興謝公知。
題竹溪禪院 李洞 
溪邊山一色，水擁竹千竿。鳥觸翠微濕，人居酷暑寒。風搖瓶影碎，沙陷履痕端。爽極青崖樹，平流綠峽灘。閑來披衲數，漲後卷經看。三境通禪寂，囂塵染著難。
投獻吏部張侍郎十韻 李洞 
苔染馬蹄青，何曾似在城。不於僧院宿，多傍禦溝行。隱岫侵巴疊，租田帶渭平。肩囊尋省寺，袖軸遍公卿。夢入連濤郡，書來積雪營。淚隨邊雁墮，魂逐夜蟬驚。發憤巡江塔，無眠數縣更。玄都一病客，興善幾回鶯。貢藝披沙細，酬恩戴嶽輕。心期公子念，滴酒在雕楹。
終南山二十韻 李洞 
關內平田窄，東西截杳冥。雨侵諸縣黑，雲破九門青。暫看猶無暇，長棲信有靈。古苔秋漬鬥，積霧夜昏螢。怒恐撞天漏，深疑隱地形。盤根連北嶽，轉影落南溟。窮穴何山出，遮蠻上國寧。殘陽高照蜀，敗葉遠浮涇。劚竹煙嵐凍，偷湫雨雹腥。閒房僧灌頂，浴澗鶴遺翎。梯滑危緣索，雲深靜唱經。放泉驚鹿睡，聞磬得人醒。踏著神仙宅，敲開洞府扃。棋殘秦士局，字缺晉公銘。一穀勢當午，孤峰聳起丁。遠平丹鳳闕，冷射五侯廳。萬丈冰聲折，千尋樹影停。望中仙島動，行處月輪馨。疊石移臨砌，研膠潑上屏。明時獻君壽，不假老人星。
秋日同覺公上人眺慈恩塔六韻 李洞 
九級聳蓮宮，晴登袖拂虹。房廊窺井底，世界出籠中。照牖三山火，吹鈴八極風。細聞槎客語，遙辨海魚沖。禁靜聲連北，江寒影在東。謁師開秘鎖，塵日閉虛空。
感知上刑部鄭侍郎 李洞 
寄掩白雲司，蜀都高臥時。鄰僧照寒竹，宿鳥動秋池。帝誦嘉蓮表，人吟寶劍詩。石渠流月斷，畫角截江吹。閑出黃金勒，前飛白鷺鶿。公心外國說，重望兩朝推。靜蘚斜圭影，孤窗響錫枝。興幽松雪見，心苦硯冰知。緣杖蟲聲切，過門馬足遲。漏殘終卷讀，日下大名垂。平磧容雕上，仙山許狖窺。數聯金口出，死免愧丘為。
敘事寄薦福棲白 李洞 
險倚石屏風，秋濤夢越中。前朝吟會散，故國講流終。北地聞巴狖，南山見磧鴻。樓高驚雨闊，木落覺城空。兔滿期姚監，蟬稀別楚公。淨瓶光照客，拄杖朽生蟲。平地塔千尺，半空燈一籠。祝堯談幾句，旋瀉海濤東。
送龍州田使君舊詩家 李洞 
禦劄軫西陲，龍州出牧時。度關雲作雪，掛棧水成澌。劍淬號猿岸，弓懸宿鶴枝。江燈混星斗，山木亂槍旗。鎖庫休秤藥，開樓又見詩。無心陪宴集，吟苦憶京師。
和知己赴任華州 李洞 
東門罷相郡，此拜動京華。落日開宵印，初燈見早麻。鶴身紅旆拂，仙掌白雲遮。塞色侵三縣，河聲聒兩衙。松根醒客酒，蓮座隱僧家。一道帆飛直，中筵嶽影斜。書名尋雪石，澄鼎露金沙。鎖合眠關吏，杯寒啄廟鴉。分台話嵩洛，賽雨戀煙霞。樹穀期招隱，吟詩煮柏茶。
題咸陽樓 李洞 
晚亞古城門，憑高黯客魂。塞侵秦舊國，河浸漢荒村。客路颺書燼，人家帶水痕。獵頻虛塚穴，耕苦露松根。牆外峰粘漢，冰中日晃原。斷碑移作砌，廣第灌成園。北馬疑眠磧，南人憶釣湓。橋閑野鹿過，街靜禁鴉翻。灘鼓城隍動，雲沖太白昏。標衣多呂裔，荷鍤或劉孫。吊問難知主，登攀強滴樽。不能扶壯勢，冠劍惜乾坤。
贈興善徹公上人 李洞 
師資懷劍外，徒步管街東。九裏山橫燒，三條木落風。古池曾看鶴，新塔未吟蟲。夜久龍髯冷，年多麈尾空。心宗本無礙，問學豈難同。
龍池春草 李洞 
龍池清禁裏，芳草傍池春。旋長方遮岸，全生不染塵。和風輕動色，湛露靜流津。淺得承天步，深疑繞禦輪。魚尋倒影沒，花帶濕光新。肯學長河畔，綿綿思遠人。
秋宿梓州牛頭寺 李洞 
月去簷三尺，川雲入寺樓。靈山頓離眾，列宿不多稠。篆字焚初缺，翻經誦若流。窗閑二江冷，簾卷半空秋。詔散松梢別，棋終竹節收。靜增雙闕念，高並五翁遊。鶴夢生紅日，雲閑鎖梓州。望空工部眼，搔亂廣文頭。石室僧調馬，銀河客問牛。曉樓歸下界，大地一浮漚。
送韋太尉自坤維除廣陵 李洞 
全蜀拜揚州，征東輟武侯。直來萬里月，旁到五峰秋。幢冷遮高雪，旗閑卓亂流。謝朝明主喜，登省舊寮愁。隔海城通舶，連河市響樓。千官倚元老，虛夢法雲遊。